**คณะสัตวแพทยศาสตร์ มข. ให้การต้อนรับนักศึกษาแลกเปลี่ยนจากประเทศสหรัฐเมริกา**

เมื่อช่วงเช้าวันที่ 15 พฤษภาคม 2560 ณ สำนักงานคณบดี คณะสัตวแพทยศาสตร์ มหาวิทยาลัยขอนแก่น **รศ.น.สพ.ดร.ชูชาติ กมลเลิศ** คณบดีคณะสัตวแพทยศาสตร์ มหาวิทยาลัยขอนแก่น ให้การต้อนรับ **Miss Alexandria Talley** นักศึกษาแลกเปลี่ยนจาก **College of Veterinary Medicine, University of Georgia** ประเทศสหรัฐเมริกา โดย **Miss Alexandria Talley** ได้เดินทางมาเพื่อทำการฝึกงานในหน่วยโค ณ โรงพยาบาลสัตว์ คณะสัตวแพทยศาสตร์ ในระหว่างวันที่ 16 – 22 พ.ค. 2560 ภายใต้การควบคุมดูแลของ **น.สพ. อวิรุทธิ์ วิชัยวงศ์** และจะเดินทางไปฝึกงาน ณ สวนสัตว์ขอนแก่น ในช่วงวันที่ 23 พ.ค. – 20 มิ.ย. 2560 จากนั้นจะเดินทางไปทำการฝึกงานช่วงสุดท้าย ณ ศูนย์อนุรักษ์ช้างไทย จังหวัดลำปาง ในช่วงวันที่ 21 มิ.ย. – 7 ก.ค. 2560 ภายใต้การดูแลของ **สพ.ญ. อรจิรา ชาวพงษ์** ซึ่งเป็นของศิษย์เก่าคณะสัตวแพทยศาสตร์ มหาวิทยาลัยขอนแก่น อีกด้วย

อนึ่ง โครงการแลกเปลี่ยนนี้อยู่ในกรอบความร่วมมือภายใต้ข้อตกลงความร่วมมือทางด้านวิชาการ และการแลกเปลี่ยนบุคลากรและนักศึกษา (MOU) ระหว่าง มหาวิทยาลัยขอนแก่น กับ University of Georgia ประเทศสหรัฐอเมริกา และทางคณะคาดหวังเป็นอย่างยิ่งว่า การเข้าศึกษาดูงานและฝึกงานในครั้งนี้ นอกจากจะช่วยเสริมสร้างประสบการณ์ พร้อมทั้งยกระดับทักษะและความเชี่ยวชาญทางด้านสัตวแพทย์ของนักศึกษาแลกเปลี่ยนดังกล่าวให้เพิ่มมากขึ้นแล้ว ยังจะเป็นการสร้างความร่วมมือทางวิชาการ และแลกเปลี่ยนนักศึกษาและบุคลากรระหว่างคณะกับมหาวิทยาลัยในต่างประเทศให้มีความเข้มแข็งมากขึ้น ซึ่งสอดคล้องกับเป้าหมายของมหาวิทยาลัยขอนแก่นในการเสริมสร้างความเป็นนานาชาติอีกทางหนึ่งด้วย